آمریکادا جمهوریتچی‌‌لرین آغیرلیقدا اولدوغو نماینده‌لر مجلیسی‌نین کشفیات کومیته‌سی طرفیندن تقریبن 14 آیدیر کی، داوام ائتدیریلن روسیا آراشدیرماسی باشا چاتیب.
کومیته صدری تکزس وکیلی مایک  کوناوای، مطبوعات نماینده‌لرینه وئردیگی آچیقلامادا، تخمینن 150 صحیفه‌لیک راپور‌لارینی باشا چاتدیردیق‌لارینی ایفاده ائدیب.
روسیانین سایبر سالدیریلار یولو ایله 2016 آمریکا پرزیدنت سئچیملرینه موداخیله ائدیب ائتمدیگینی اؤیرنمک اوچون ژانویه 2017ده آچیلان سوروشدورما چرچیوه‌سینده بو گونه قدر 73 نفری ایفاده‌یه چاغیران و 300 مین‌دن آرتیق پروقرامی آراش‌دیران کومیته، ترامپین سئچیم قروپو ایله روسیا آراسیندا هر هانسی بیر گیزلی ایش بیرلیگی اولدوغو قناعتینه گلمه‌دی.
کومیته‌نین ایفاده‌یه چاغیردیغی شحصیتلر آراسیندا ترامپین قدیم باش ایستراتژیستی استیو بانون، ترامپین کوره‌کنی و باشدانیشمانی جرد کوشنر ایله ترامپین بؤیوک اوغلو ترامپ ژر دا وار ایدی.
کوناوی، آراشدیرما‌لاری بویو "بعضی پیس ایداره ائدیلمیش پروسه‌لر و تدبیرلر" گؤردوک‌لرینی آنجاق گیزلی ایش بیرلیگینی گؤسترن هر هانسی بیر دلیل تاپمادیغینی بیلدیریب.
سؤزقونوسو راپورو کومیته‌نین دموکرات عضو‌لرینه گؤندرن کوناوی، داها سونرا راپورون سون حالینی ایجتیماعیته آچیقلایا‌جاق‌لارینی قید ائدیب.
عینی کومیته‌ده یئر آلان دموکرات عضو‌لر آدین‌دان آچیقلاما وئرن کالیفورنیا وکیلی آدام شیف ایسه جمهوریتچی‌لرین آغیرلیقدا اولدوغو کومیته‌نین گلدیگی نتیجه "فاجعه‌لی بیر دؤنوش نقطه‌سی" سؤزلری ایله تنقید ائتدی.
دیگر طرف‌دن، توئیتر حسابین‌دان مسئله ایله باغلی بیر بؤلگوده اولان آمریکا پرزیدنتی ترامپ، بؤیوک حرف‌لرله، "نماینده‌لر مجلیسی‌نین کشفیات کومیته‌سی‌نین، 14 آیلیق درین‌لیک‌لی آراشدیرماسی نتیجه‌سینده ترامپین سئچیم کامپانیاسی ایله روسیا آراسیندا 2016 پرزیدنت سئچیملرینی تأثیر ائتمه‌یه یؤنه‌لیک هر هانسی بیر گیزلی ایش بیرلیگی و یا کووردیناسیون دلیل تاپابیلمه‌ییب. قیمتلندیرمه‌سینی کئچیریب.
آمریکادا 8 نوامبر 2016دا کئچیریلن پرزیدنت سئچیملرینه سایبر سالدیریلارلا روسیانین موداخیله ائتدیگی ادعاسییلا هم آمریکا کونگره‌سینده، هم ده خصوصی صلاحیت‌لی ساوجیسی روبرت مولر یانیندا آیری-آیری سوروشدورما باشلانیلمیشدی.
آمریکا کونگره‌سی‌نین آلت قانادی ساییلان نماینده‌لر مجلیسی‌نین کشفیات کومیته‌سین‌دکی سوروشدورما دونن آچیق‌لانان راپورلا باشا چاتیرسا، کونگره نین دیگر قانادی اولان سناتو‌داکی کشفیات کومیته‌سی اؤز مسئولیتیندکی آراشدیرمانی داوام ائتدیریر.
سؤزقونوسو سئچیملره موداخیله ادعا‌لاری موسکوا رهبرلیگی طرفین‌دن اوّلین‌دن رد ائدیلیر.
